recursal/SuperWikiNEXT-32B huggingface dataset:
**הרב צבי דב אייזנר** (ה'תרכ"ד – י"ב בשבט ה'תשט"ו; 1864~ – 4 בפברואר 1955) היה רב הונגרי שהיגר לארצות הברית. כתב תשובות רבות בכתבי עת שונים כמו וילקט יוסף והמאסף.

ביוגרפיה
--------

נולד בהונגריה, בצעירותו למד אצל הרב שאול ארנפלד בסיקסא, נכד החתם סופר ואחי החת"ן סופר, ונסמך לרבנות על ידו.

בי"ב בטבת ה'תרמ"ח (27 בדצמבר 1887) בהיותו כבן 23, היגר לעיר בינגהמטון שבמדינת ניו יורק שבארצות הברית עם אימו ואחיותיו, והצטרף לאביו שכבר היגר לשם קודם לכן. בשל המצב הרוחני הירוד שם, שקל לחזור להונגריה, אך לבסוף נשאר בארצות הברית. בשל חששות הנוגעים לכשרות בשר, נמנע בכל 60 שנותיו בארצות הברית מאכילת בשר בקר.

לאחר נישואיו בשנת ה'תרנ"ב (1892) השתקע בסקרנטון שבפנסילבניה. אף שלא נשא בתפקיד רבני, רבני האזור הרבו לשאת ולתת איתו שאלות בהלכה, וצירפוהו כרב לבתי דין ולפולמוסים רבניים שהתעוררו במקום. במיוחד עמד בקשר טוב עם רב ואב"ד סקרנטן הרב משה ויינברגר. אחר פטירתו הוגדר בעיתון כ"אחד מגדולי תלמידי החכמים והמחברים התורניים במדינה".

נשאר קשור מאוד למולדתו, הונגריה, והרבה להתכתב ולפרסם מאמרים בהלכה בכתב העת ההונגרי וילקט יוסף. פרסם גם מספר מאמרים בהמאסף.

הרב אייזנר נפטר בי"ב בשבט ה'תשט"ו (1955).

### משפחתו

נשא לאשה את קיטי פרידמן ממשפחה שאף היא היגרה מהונגריה לארצות הברית. לזוג נולדו ארבעה בנים ושתי בנות, שניים מילדיהם נפטרו בחייהם. רק אחד מילדיו נשא אשה, ואף הוא נפטר ללא ילדים.

ספרו
----

כשלושים שנה לאחר פטירתו נמצאו כתבי יד שלו שהודפסו על ידי צבי גרטנר תחת השם **חידושי רצד"א** (ראשי התיבות של שמו). בספר יש גם חלק הנקרא **צנא דספרא** העוסק בתורת הנסתר.

לקריאה נוספת
------------

* הרב צבי גרטנר (עורך), **חידושי רצד"א** ו**צנא דספרי**, ירושלים תשמ"ח, מבוא (תולדות המחבר)

קישורים חיצוניים
----------------

* **חידושי רצד"א**, באתר היברובוקס

הערות שוליים
------------

1. ↑  **חידושי רצד"א**, עמ' 4
2. ↑  **חידושי רצד"א**, עמ' 6
**סופאצ'אי צ'אידד** (בתאית: **ศุภชัย ใจเด็ด**; נולד ב-1 בדצמבר 1998 בפטאני שבתאילנד) הוא כדורגלן תאילנדי המשחק בעמדת החלוץ בקבוצת בורי ראם יונייטד מליגת העל התאילנדית ובנבחרת תאילנד.

קריירת מועדונים
---------------

צ'אידד גדל במחלקת הנוער של בית ספר פאטומקונגה. בשנת 2016 החל לשחק בקבוצת סופר פאוור סמוט פרקן מליגת העל התאילנדית, במדיה ערך 20 הופעות ליגה והבקיע שער אחד.

ב-1 בפברואר 2017 חתם בבורי ראם יונייטד מליגת העל התאילנדית.

קריירה בינלאומית
----------------

ב-11 באוקטובר 2018 ערך צ'אידד את הופעת הבכורה שלו בנבחרת תאילנד, בניצחון 1-0 על נבחרת הונג קונג במשחק ידידות. ב-9 בנובמבר 2018 הבקיע את שער הבכורה שלו בנבחרת, בניצחון 7-0 על נבחרת מזרח טימור במסגרת אליפות דרום מזרח אסיה בכדורגל.

הוא היה חלק מסגל נבחרת תאילנד בטורניר גביע אסיה 2019, וערך ארבע הופעות בטורניר, בהן הבקיע שער אחד.

תארים
-----

בורי ראם יונייטד
* אליפות תאילנד (4): 2017, 2018, 2021/2022, 2022/2023
* גביע ה-FA התאילנדי (2): 2021/2022, 2022/2023
* גביע הליגה התאילנדית (2): 2021, 2022/2023

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"סופאצ'אי צ'אידד"**.
פירוש נוסף ערך זה עוסק במרחק אנכי. אם התכוונתם למשמעות אחרת, ראו גובה (פירושונים).
בגאומטריה תלת־ממדית, גובה (height) הוא אחד משלושת ממדי המרחב, יחד עם אורך ורוחב, כפי שמודגם בתיבה שבאיור
ציון מקום גובה פני הים בדרך ירושלים-יריחו
**גובה** הוא מידתו של מרחק אנכי של עצם מנקודת ייחוס מסוימת. גובה נמדד ביחידות מידה לאורך, כגון מטר. שתי נקודות ייחוס נפוצות למדידת גובה:

* התנשאות - גובה של עצם ממישור כלשהו שהעצם נמצא עליו, למשל גובה של בניין מהקרקע שעליה הוא בנוי או גובהו של אדם מכפות רגליו ועד לראשו, שהוא למעשה גובהו מהרצפה שעליה הוא עומד.
* גובה מעל פני הים או גובה מתחת פני הים משמש לציון גובהם של עצמים על פני כדור הארץ, כגון הרים או יישובים.

יש להבחין בין גובהו העצמי של העצם ובין הגובה שבו הוא נמצא. בהתאם לכך משתנה גם נקודת הייחוס המשמשת לציון הגובה. כאשר מציינים שגובה המטוס הוא 10 מטרים, הכוונה היא למרחק האנכי בין הנקודה הנמוכה ביותר על פני המטוס, לבין הנקודה הגבוהה ביותר על פניו. נקודת ייחוס נוחה לצורך זה היא המשטח עליו המטוס חונה. כאשר מציינים שהמטוס טס בגובה 10,000 מטרים, הכוונה היא לגובה שבו הוא נמצא מעל פני הים. כדי לצין התייחסות לגובה שאינו עצמי משתמשים ב**רום**. במקרים רבים, הרום מצין גובה שאינו עצמי, וביחס לפני הים.

גובה משמש פעמים רבות למדידת שיאים ולקביעתם: האדם הגבוה ביותר, הבניין הגבוה ביותר, ההר הגבוה ביותר, המטוס שטס בגובה הרב ביותר וכדומה. 

מדידת גובהו של עצם בתנאים מסוימים אינה מבטיחה שהגובה יישמר בכל סביבה שהיא, או במילים אחרות, גובה אינו בהכרח ערך אבסולוטי אלא תלוי בסביבתו. דוגמה נפוצה היא מדידת גובהו של האדם: גובהו של אדם הנמדד בגובה פני הים יהיה קטן מגובהו של אותו אדם אם יימדד בסביבה חסרת כוח משיכה, בחלל למשל. את ההבדל בגבהים הנמדדים ניתן לראות כאשר מודדים את אותו אדם בעמידה ובשכיבה, והתוצאות שיתקבלו יהיו שונות.

ראו גם
------

* קו גובה
* גובה האדם

קישורים חיצוניים
----------------

ויקישיתוף מדיה וקבצים בנושא **גובה** בוויקישיתוף
* גובה, באתר MathWorld (באנגלית)

הערות שוליים
------------

1. ↑  הרצאה מצולמת של אוניברסיטת MIT המציגה ניסוי למדידת גובה האדם בשכיבה ובעמידה, יו טיוב

|  |  |
| --- | --- |
| בקרת זהויות עריכת הנתון בוויקינתונים | 
* GND: 4229619-5
* LNB: 000176499

 |
ישויות פוליטיות במאות 13-9 בשטחי רומניה של היום
**ליטובוי** (ברומנית: **Litovoi**) היה שליט רומני (וויבוד או קניאז) ששלט בערך בשנים 1241-1277 או 1279, באזור אולטניה של היום, בחלק הדרומי-מערבי של רומניה הנוכחית. שמו כנראה הוא ממקור סלאבי, אך מוצאו הרומני (המופיע בצורה "olati") מוזכר בדיפלומת האבירים היואניטים, כלומר הוספיטלרים, שהוצאה ב-2 ביולי 1247 על ידי בלה הרביעי, מלך הונגריה (1235-1270). במסמכים הונגרים מופיע כ "ליטואוי" (Lytuoy) או "ליטואון" וארצו נקראה "טרה ליטואה" (terra Lytua). באגרות המולדביות מ-1374 ו-1407 שמו מוזכר כ"ליטובוי" או "ליטאבור".

יש משערים כי בהתחלה משל ליטובוי, שמרכז נסיכותו היה אולי במחוז גורז' של היום, גם באזור מסוים בדרום טרנסילבניה השכנה, אזור האצג (Haţeg), שנכבש ממנו מאוחר יותר בידי מלך הונגריה.

בשנת 1277 או בשנים 1280-1277 נמצא ליטובוי במלחמה עם ההונגרים על האדמות שהמלך החדש לסלו הרביעי ביקש לספח לאדמות הכתר, ודרש בגינן תשלום מיסים. ליטובוי שהעדיף להילחם ולא לשלם את המס הנדרש, נהרג בקרב. משערים שהקרב התקיים באזור האצג ושבראש הכוחות ההונגרים עמדו המגיסטר ג'רג' (גיירגי) והרוזן פטר. האירוע מסופר במכתב מענק של המלך מ-8 בינואר 1285 שבו אחד מגיבורי הקרב, המגיסטר גיירגי, בנו של שימון, קיבל במתנה כמה כפרים באזור שרוש, הנמצא כעת בסלובקיה. 

לפי ההיסטוריון הרומני יואן אורל פופ, ליטובוי, המוזכר בדיפלומת ההוספיטלרים, וליטובוי שמת בקרב המתואר באיגרת מ-1285, הם שני אנשים שונים - ייתכן שהאחד הוא יורשו של השני.

אחיו של ליטובוי, ברבאט, שנפל בשבי, שוחרר תמורת כופר וירש את כס הנסיכות.

לקריאה נוספת
------------

* קונסטנטין ק. ג'ורסקו - תולדות רומניה - כרך א, מהדורה חמישית, הוצאת הספרים אל, בוקרשט, 2008

Giurescu, Constantin C. Istoria românilor, ediţia a V-a, volumul I, Bucureşti, Editura All, 2008
* Ovidiu Drimba - Istoria culturii şi civilizaţiei româneşti, Editura Ştiinţifică şi Pedagogică, Bucureşti, 1987, vol.2, pag.404

אובידיו דרימבה - תולדות התרבות והציוויליזציה הרומנית, הוצאת הספרים המדעית והפדגוגית, בוקרשט 1987, כרך ב, עמוד 404
* היסטוריה כרונולוגית של רומניה - ההוצאה המדעית והאנציקלופדית, בוקרשט, 1972

Istoria României în date, 1972

קישורים חיצוניים
----------------

* אנציקלופדיה של רומניה ברשת

הערות שוליים
------------

1. ↑  בדיפלומה צוין כי המלך מעניק לאבירים ההוספיטלרים, שליטה בבאנות הסוורין (או באנאט של סוורין) וב"קומניה" „…excepta terra kenazatus Lytuoy woiauode, quam olatus reliqimus prout iidem hactenus tenuerunt" פרט לאדמת הקנזות של הווייבוד ליטובוי, אותה נשאיר לרומנים כפי ששלטו בה עד הלום"
2. ↑  היסטוריה כרונולוגית של רומניה Istoria României în date
**מודיבו מאיגה** (נולד ב-3 בספטמבר 1987) הוא כדורגלן מאלי המשחק בעמדת החלוץ בקבוצת אל-ג'יל. לזכותו 59 הופעות במדי נבחרת מאלי.

קריירת מועדונים
---------------

מאיגה התחיל את הקריירה שלו בסטאד מאליין המקומית. בגיל 17 עזב את מאלי וחתם ברג'א קזבלנקה המרוקאית בה שיחק 3 שנים, שבסיומן חתם בלה מאן הצרפתית בה שיחק 3 שנים. בתום עונת 2009/2010 ירד עם המועדון לליגה השנייה וחתם ל-4 שנים בסושו.

בעונת 2010/2011 שיתף פעולה עם בראון אידאייה והשניים היו מלכי השערים של המועדון עם 15 שערים כל אחד ומוקמו במקום ה-7 של מלכי השערים של הליגה ביחד עם ז'רביניו מליל, והיו שותפים לעונה מוצלחת של המועדון שהסתיימה במקום ה-5 שמוביל למוקדמות הליגה האירופית.

ב-12 באוגוסט 2011 הודיע כי הוא אינו מעוניין להמשיך בשל ההתעניינות מצידה של ניוקאסל יונייטד. ב-16 בדצמבר 2011 דווח בצרפת שעסקת ההעברה שלו לניוקאסל נפלה ומאיגה סירב לשחק עבור המועדון, אלא שב-22 בפברואר 2012 חזר לשחק בהפסד 1-0 נגד ליל.

ב-17 ביולי 2012 עבר בדיקות רפואיות בווסטהאם יונייטד ויום למחרת הוא חתם על חוזה ל-4 עם אופציה לשנתיים נוספות. ב-18 באוגוסט 2012 ערך את הופעת הבכורה שלו בווסטהאם בניצחון 0-1 נגד אסטון וילה. ב-28 באוגוסט 2012 מאיגה הבקיע את שער הבכורה שלו בניצחון 0-2 נגד קרו אלכסנדרה במסגרת גביע הפוטבול ליג. ב-20 באוקטובר הבקיע את שער הבכורה שלו בליגה בניצחון 1-4 נגד סאות'המפטון. ב-1 בדצמבר 2012 הבקיע בניצחון 1-3 נגד צ'לסי שהיה הניצחון הראשון של "הפטישים" על "הבלוז" מאז 2003.

לאחר שהתקשה לספק את הסחורה, ב-31 בינואר 2014 הושאל לקווינס פארק ריינג'רס עד לסיום העונה. יום למחרת הוא ערך את הופעת הבכורה שלו בתיקו 3-3 נגד ברנלי בו אף הבקיע את שער הבכורה שלו במדי קבוצתו החדשה. באוגוסט 2014 חזר לליגה הצרפתית כאשר הושאל למץ עד לסיום העונה עם אופציה לרכוש את כרטיס השחקן שלו בסיום תקופת ההשאלה. ב-1 בנובמבר 2014 הבקיע צמד בניצחון 2-3 נגד קאן. ב-4 באפריל 2015 הבקיע שלושער ראשון בקריירה בניצחון 2-3 נגד טולוז. מאיגה סיים את העונה עם 9 שערים ב-25 משחקים, אך קבוצתו ירדה לליגה השנייה בסיום העונה.

באוגוסט 2015 חתם בא-נסר מליגת העל הסעודית. בקיץ 2016 חתם באל-איתיחאד כלבה מליגת העל של איחוד האמירויות הערביות.

בספטמבר 2017 חתם בעג'מאן.

ב-6 בינואר 2019 מאיגה חתם בבורי ראם יונייטד מליגת העל התאית.

ב-6 בינואר 2020, מאיגה חתם בעג'מאן.

קריירה בינלאומית
----------------

ב-20 באוגוסט 2007 ערך את הופעת הבכורה שלו בנבחרת מאלי בהפסד 3-2 נגד אלג'יריה. ב-21 ביוני 2009 הבקיע את שער הבכורה שלו בנבחרת בניצחון 1-3 נגד בנין במסגרת מוקדמות מונדיאל 2010. מאיגה נכלל בסגל הנבחרת 4 פעמים לקראת גביע אפריקה לאומות: 2010, 2012, 2013 ו-2015.

קישורים חיצוניים
----------------

ויקישיתוף מדיה וקבצים בנושא **מודיבו מאיגה** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu
**קווינסי לואיס** (באנגלית: **Quincy Lewis**; נולד ב-16 ביוני 1977 בליטל רוק, ארקנסו) הוא כדורסלן עבר אמריקאי ששיחק בעמדת הרכז.

קריירה
------

לואיס החל את הקריירה המקצועית שלו בעונת 1995/96 בקבוצת הכדורסל של אוניברסיטת מינסוטה, במסגרתה השתתף במשחקי ליגת המכללות של ארצות הברית. לאחר עונה הגיע עם המכללה לפיינל פור של טורניר אליפות המכללות בכדורסל.

ב-1997 נבחר לחמישייה הראשונה של Big Ten Conference, ונבחר במקום ה-19 בדראפט ה-NBA על ידי קבוצת יוטה ג'אז.

בשנים 2002-1999 שיחק לואיס ביוטה ג'אז, בה רשם זמן משחק רב ושיתף פעולה עם קארל מלון וג'ון סטוקטון, אך לא הרשים ועבר לשחק באירופה. בשנת 2003 חתם בקבוצת מכבי תל אביב שבה זכה בדאבל והגיע לגמר הליגה האדריאטית עם הקבוצה, אך לא הציג יכולת מרשימה, ובעונה החלשה שלה ב-7 השנים האחרונות, לא הצליח לסייע לה להגיע לפיינל פור של היורוליג.

לאחר תקופת משחקו במכבי תל אביב שנמשכה שנה חזר לואיס ל-NBA וניסה את מזלו כשחתם בקבוצת מינסוטה טימברוולבס לעונה אחת אך גם בה לא הרשים, השיג ממוצעים מאכזבים ושוחרר לאחר חודש בלבד. לאחר מכן חתם בקבוצת אליקנטה מהליגה הספרדית הראשונה עד לסיום עונת 2004/2005. לאחר העונה הזאת עבר לשחק באולימפיאקוס היוונית איתה הגיע עד לרבע הגמר היורוליג של שנת 2006 שבו הפסידה קבוצתו למכבי תל אביב, ולגמר הפלייאוף היווני בו הפסידה לפנאתינייקוס בשלושה משחקים.
את העונה הבאה העביר לואיס בקבוצתו לשעבר אליקנטה, ולאחר שזו ירדה ליגה חתם בקבוצת בילבאו, גם כן מהליגה הראשונה.

קישורים חיצוניים
----------------

ויקישיתוף מדיה וקבצים בנושא **קווינסי לואיס** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר ליגת העל הספרדית בכדורסל (בספרדית)
* ynet, קווינסי לואיס: "התבגרתי בתקופה בישראל", באתר ynet, 4 בנובמבר 2003
**קתלין אדריאן בוטזטו** (ברומנית: **Cătălin Adrian Botezatu**; נולד ב-3 בדצמבר 1966) הוא דוגמן, מגיש, מעצב אופנה ואיש עסקים רומני.

ביוגרפיה
--------

בוטזאטו נולד באלכסנדריה, רומניה.

הוא החל את הקריירה שלו בתחום האופנה בשנת 1984 כשהתקבל לעבודה כדוגמן בחברת אופנה ושנה לאחר מכן הוכתר בפרנקפורט כ"דוגמן הטוב ביותר של השנה באירופה".

הוא למד מספר קורסים במוסד ללימודי אופנה במילאנו ועבד ביחד עם ג'אני ורסצ'ה.

בשנת 1994 שיחק בסרט קומדיה.

בשנת 2004 הוזמן להציג את יצירותיו בשבוע האופנה של מילאנו. ב-2005 היה מועמד לפרס מטעם הטלוויזיה הרומנית, ב-2006 היה מועמד לפרס מטעם מגזין אופנה רומני.

בשנת 2007 הגיש תוכנית אירוח ובאותה שנה לקח חלק באירועי אופנה בפריז שנערכו בחסות שגרירות רומניה בצרפת.

ב-2010 החל לככב בגרסה הרומנית של הרווק בה שימש כרווק שחיפש בת זוג ובעונות הבאות של הסדרה החל לשמש כמנחה.

בשנת 2011 החל לשמש כמנחה התוכנית "הטופ מודל הבאה" הרומנית.

הוא כיהן כמנהל בחברת הטקסטיל "Europe" בבוקרשט ולאחר מכן הקים חברה משלו בשם "דלפי".

קישורים חיצוניים
----------------

ויקישיתוף מדיה וקבצים בנושא **קתלין בוטזאטו** בוויקישיתוף
* 

* אתר האינטרנט הרשמי של קתלין בוטזאטו
* אתר החברה בבעלותו
* Cătălin Botezatu - Cele mai Noi Știri, Libertatea (ברומנית)

הערות שוליים
------------

1. ↑  Biografia vedetei, www.fanclub.ro

| זיכיון הרווק |
| --- |
| תוכניות | הרווק (2002 – הווה) • הרווקה (2003 – הווה) • הפנטהאוס (2010 – 2012) • הרווק בגן עדן (2014 – הווה) • הרווק מציג: הקשב לליבך (2020) |
| מתמודדים בולטים | טרוויס ליין סטורק • ג'ייק פבלקה • קייטלין בריסטו • קתלין בוטזאטו (גרסה רומנית) • דודו אהרון (גרסה ישראלית) |
| מנחה | כריס הריסון |
| גרסאות בינלאומיות | ישראל |
**ג'בריל סידיבה** (בצרפתית: **Djibril Sidibé**; נולד ב-23 במרץ 1982 בבמקו שבמאלי) הוא כדורגלן עבר מאליאני ששיחק בעמדת הקשר האחורי, ולזכותו 47 הופעות וארבעה שערים במדי נבחרת מאלי.

קריירה
------

את דרכו בכדורגל החל סידיבה במדי קבוצת הנוער של מועדון הפאר הצרפתי מונקו. בשנת 2001 התחיל את הקריירה שלו כשחקן מקצועי בקבוצת הבוגרים של המועדון ואף ערך 12 הופעות בליגת העל הצרפתית כשהוא רק בן 19. בעונות 2002-2004 הושאל סידיבה לשאטורו מהליגה הצרפתית השנייה, כדי לצבור דקות משחק. במשך שנתיים הוא רשם 60 הופעות (30 בכל עונה) ואף כבש 3 שערים.

בעונת 2004/2005 התקדם הקשר והושאל לבסטיה מהליגה הראשונה בצרפת. בקבוצה זו שיחק 32 משחקים והבקיע שני שערים, אך אלו לא עזרו לקבוצה והיא ירדה ליגה בסוף העונה. שאטורו, קבוצתו לשעבר, ניצלה את ירידת בסטיה לליגת המשנה ורכשה אותו בעונת 2005/2006. במדי שאטורו הוא שיחק שלוש שנים ובהן רשם 76 הופעות ו-6 שערים. בעונת 2008/2009 עבר החלוץ לקבוצה בכירה יותר בליגה השנייה - סדאן. במדיה הוא רשם 56 הופעות בשתי עונות.

בעונת 2010/2011, כחלק מהרכישות הגדולות של בעלי מכבי תל אביב, מיץ' גולדהאר, חתם סידיבה למשך שנתיים במועדון. במדי מכבי תל אביב פתח בהרכב כמעט בכל משחק ונחשב לבורג חשוב מאוד בקבוצה. ב-6 בנובמבר כבש סידיבה את השער הראשון שלו במדי מכבי תל אביב, במשחק נגד הפועל אשקלון. ב-20 בדצמבר כבש סידיבה את שערו השני בקבוצה, כשכבש את שער הניצחון נגד הפועל באר שבע בבעיטה מ-30 מטרים.

בתום העונה שוחרר סידיבה ממכבי תל אביב, נבחן בקבוצות צרפתיות שונות אך לא הצליח למצוא קבוצה. בקיץ 2012 חתם בהפועל רמת גן. בתום העונה ירד עם הקבוצה לליגה הלאומית, אך זכה עמה בגביע המדינה, לאחר שפתח בהרכב במשחק הגמר, בו ניצחה הקבוצה את עירוני קריית שמונה, 4-2 בדו-קרב בעיטות עונשין.

בקיץ 2013 חתם בהפועל אשקלון מהליגה הלאומית. בינואר 2014 חתם בקבוצת הכוכב האדום מהליגה השלישית בצרפת, ובתום העונה פרש ממשחק פעיל.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu
* דנה בהט, ‏"איווניר הודיע לי שסיימתי במכבי, אולי בגלל נמני", באתר ONE‏, 5 באוקטובר 2012
**פלורנס מורינגי ואמבוגו** (באנגלית: **Florence Muringi Wambugu**; נולדה ב-23 באוגוסט 1953) היא פתולוגית צמחים ווירולוגית קנייתית.

השכלה
-----

ב-1975 הייתה לאישה הראשונה בקניה שלמדה באוניברסיטת ניירובי, קניה. שלוש שנים אחר-כך, קיבלה תואר ראשון בבוטניקה וזואולוגיה. היא קיבלה תואר שני בפתולוגיה מאוניברסיטת מדינת צפון דקוטה שבפארגו, דקוטה הצפונית, ארצות הברית ב-1984; ותואר דוקטור מאוניברסיטת באת', סאמרסט, אנגליה, ב-1991.

קריירה מקצועית
--------------

ואמבוגו היא המייסדת, המנהלת ויושבת הראש של הקרן הבינלאומית לחקלאות ביוטכנולוגית באפריקה מאז 1994. הקרן היא מוסד ללא כוונת רווח שמשרדיה נמצאים בניירובי, קניה; יוהנסבורג, דרום אפריקה ווושינגטון די. סי.. קודם לכן, היא הקימה וניהלה את הארגון ISAAA שמרכזו בניירובי, קניה. בשנים 1991-1978 עבדה כמנהלת המחקר (פתולוגית) ומתאמת של מחקר הביוטכנולוגיה של הצמח במכון המחקר לחקלאות של קניה. אחרי-כן, בשנים 1994-1991, עשתה פוסט-דוקטורט בחברת מונסנטו.

היא פרסמה למעלה ממאה מאמרים מדעיים.

בעבר שירתה במועצות מנהלים של מספר חברות בכללן ועדת הסקטור הפרטי של CGIAR; כוח המשימה למלחמה ברעב של מכון הפיתוח מילניום, אנגליה; הייתה גם בחרה בוועד המנהל של פורום המחקר הכלכלי של אפריקה (FARA); סגל היועצים הביוטכנולוגי של חברת דופונט, ארצות הברית; המכון הבינלאומי לגנטיקת צמחים (IPGRI, שכיום נקרא Bioversity International) ופורום הפעילים בביוטכנולוגיה באפריקה (ABSF). כיום, היא חברה במועצה של פורום המדע והטכנולוגיה בחברה של יפן (STS); חברת ועדת ההיגוי של ועד הפעולה האירופי למדעי החיים בעולם (EAGLES) ובמועצה המדעית של קרן ביל ומלינדה גייטס.

היא לקחה חלק במחקר על פיתוח זן של תפוחי אדמה מתוקים. ב-2004, דיווח כתב העת New Scientist שהפרויקט נכשל.

פרסים
-----

פלורנס ואמבוגו זכתה בפרס המכון הבינלאומי לחקלאות טרופית, ניגריה, 1981; פרס המדע של המכון הקוריאני לחקר התעופה והחלל למדען המצטיין של השנה, 1989; מענק אזורי של המרכז הבינלאומי לתפוחי האדמה, 1989; פרס התמיכה לחוואים מהנהלת Pyrethrum של קניה, 1990; פרס על עבודת הדוקטור המצטיינת ביחידה לווירולוגיה של המחקר הבינלאומי של ההורטיקולטורה באנגליה ובמכון הקוריאני לחקר התעופה והחלל, 1991; פרס על ביצועים מעולים בחברת מונסנטו, 1992, 1993; זוכת מדליית הזהב, פרסי הרשת לפיתוח עולמי של המכון הקוריאני לחקר התעופה והחלל, 2000; פרס הרשת לפיתוח עולמי של הבנק העולמי עבור גידול תרבית רקמה של בננה בקניה, ופרס אשת השנה מטעם המכון הביוגרפי האמריקאי, 2002-03.

היא זוכת פרס יארה מטעם קרן יערה הנורווגית לשנת 2008 עבור תרומתה המיוחדת למלחמה ברעב ובעוני באפריקה.

נבחרה במקום ה-83 במשאל 100 האינטלקטואלים המובילים בעולם שערכו כתבי העת Prospect (הבריטי) ו-Foreign Policy (האמריקאי) בשנת 2005.

חייה האישיים
------------

פלורנס ואמבוגו היא אם חד-הורית ואמא לשלושה ילדים.

קישורים חיצוניים
----------------

* ביוגרפיה של פלורנס ואמבוגו באתר encyclopedia.com
* ביוגרפיה של פלורנס ואמבוגו באתר answers.com
* מקבלי פרס יארה לשנת 2008
* פלורנס ואמבוגו, "למה אפריקה זקוקה לחקלאות ביוטכנולוגית", Nature‏ 400, 16-15, 1 ביולי 1999

|  |  |
| --- | --- |
| בקרת זהויות עריכת הנתון בוויקינתונים | 
* GND: 1234070200
* ISNI: 0000 0000 2952 0238
* LCCN: n89252051
* SUDOC: 187077932
* VIAF: 63142925
* WorldCat: lccn-n89252051

 |
> 
> דִּבְרֵי לְמוּאֵל מֶלֶךְ מַשָּׂא אֲ‍שֶׁר יִסְּרַתּוּ אִמּוֹ.
> 
> — ספר משלי, פרק ל"א, פסוק א'
> 

למואל ואמו, ציור מעשה ידי אפרים משה ליליין
**לְמוּאֵל מֶלֶךְ-מַשָּׂא** הוא דמות מקראית המופיעה בספר משלי, פרק ל"א, פסוק א'.

שמו ומוצאו
----------

למואל הוא שם יחידאי ולשמו ניתנו כמה פירושים כמו, שייך לָאֵל או האל לִים המוכר מתעודות ממארי. חז"ל קשרו את שמו לשלמה המלך וזאת בגלל טעמי המקרא המפרידים בין המילים משא ומחברים אותו לבא אחריו. 
ייתכן כי המילה "מַשָּׂא", על שם היותו בן השבט "משא", מצאצאי ישמעאל.
כך סובר גם אלכסנדר רופא. לשיטתו המילה "משא", מצביעה על השתייכות לאומית. למואל שייך לשבט 'המשאי' המיוחס לישמעאל. שבט זה ישב בצפון ערב ונזכר בכתובות מאשור. לפיכך, דברי למואל הם חלק מקובץ דברי חכמה לא ישראלים.

אם מחלקים את הפסוק לפי טעמי המקרא, (יש לחלקו כך: "דִּבְרֵי לְמוּאֵל מֶלֶךְ : מַשָּׂא אֲשֶׁר-יִסְּרַתּוּ אִמּוֹ".) המילה "מַשָּׂא" מקבלת את המשמעות של נאום, כלומר נאום אותו נשאה אמו של למואל.

  

מדרש במדבר רבה, י, נדרש לשמו: 

> 
> דברי למואל מלך (משלי ל"א, א') למה נקרא שלמה למואל? אמר רבי ישמעאל: באותו הלילה שהשלים שלמה מלאכת בית המקדש נשא את בתיה בת פרעה. והיו שם צהלת שמחת בית המקדש וצהלת בת פרעה יותר מצהלת בית המקדש... ולכן נקרא למואל, שהשליך עול מלכות שמיים מעליו, כלומר: למה לו אל.
> 
> 
> 
> 

  

למואל הוא גם שמו של גיבור ספרו של ג'ונתן סוויפט, מסעי גוליבר.

דברי למואל
----------

דברי למואל פותחים את פרק ל"א בספר משלי: 

> 
> **א** דִּבְרֵי, לְמוּאֵל מֶלֶךְ מַשָּׂא, אֲשֶׁר-יִסְּרַתּוּ אִמּוֹ.
> **ב** מַה-בְּרִי, וּמַה-בַּר-בִּטְנִי; וּמֶה, בַּר-נְדָרָי.
> **ג** אַל-תִּתֵּן לַנָּשִׁים חֵילֶךָ; וּדְרָכֶיךָ, לַמְחוֹת מְלָכִין.
> **ד** אַל לַמְלָכִים, לְמוֹאֵל--אַל לַמְלָכִים שְׁתוֹ-יָיִן; וּלְרוֹזְנִים, או (אֵי) שֵׁכָר.
> **ה** פֶּן-יִשְׁתֶּה, וְיִשְׁכַּח מְחֻקָּק; וִישַׁנֶּה, דִּין כָּל-בְּנֵי-עֹנִי.
> **ו** תְּנוּ-שֵׁכָר לְאוֹבֵד; וְיַיִן, לְמָרֵי נָפֶשׁ.
> **ז** יִשְׁתֶּה, וְיִשְׁכַּח רִישׁוֹ; וַעֲמָלוֹ, לֹא יִזְכָּר-עוֹד.
> 
> 
> 
> 

למואל נושא את הדברים האלה בהוראת אימו כצוואה או מתוך רצון להורות לילדיו כיצד לנהוג. המילה: יִסְּרַתּוּ פירושה מוסר והוראה. האם קוראת לבנה **בַּר-בִּטְנִי** **ובַּר-נְדָרָי**. האם מפצירה בבנה ובדבריה רומזת ללידתו בסדר הפוך. טרם נולד היה בן בטנה אך כעת משנולד הוא בנה. היא מתארת את תשוקתה לילד בכך, שנדרה נדר. בסיפור זה מהדהד הכתוב בספר שמואל א', א', בסיפור הולדת שמואל והנדר, שנודרת חנה.
אמו של למואל מסבירה לבנה כי רצוי שהתרחק מנשים ומיין. היא יודעת, שהיין הוא ממכר '**תְּנוּ-שֵׁכָר לְאוֹבֵד; וְיַיִן, לְמָרֵי נָפֶשׁ.ז יִשְׁתֶּה, וְיִשְׁכַּח רִישׁוֹ; וַעֲמָלוֹ, לֹא יִזְכָּר-עוֹד**. רצוי כי מלכים הנושאים בעול השלטון, המשפט והצדק לא יתמכרו לשתייה, כדי שלא יאבדו את היכולת לשלוט ולשפוט בצדק: **אַל לַמְלָכִים, לְמוֹאֵל--אַל לַמְלָכִים שְׁתוֹ-יָיִן; וּלְרוֹזְנִים, או (אֵי) שֵׁכָר.ה פֶּן-יִשְׁתֶּה, וְיִשְׁכַּח מְחֻקָּק; וִישַׁנֶּה, דִּין כָּל-בְּנֵי-עֹנִי.**

קישורים חיצוניים
----------------

* יאיר זקוביץ, "למי אוי למי אבוי": משלי כג, כט- לה: אזהרת חכמים כנגד שתיית יין?  אתר מקראנט.
* י.מ. גריניץ, משלי עלוקה אתר מקראנט.

הערות שוליים
------------

1. ↑  אביגדור הורוויץ, **מקרא לישראל: משלי י'-ל"א**, ירושלים, מאגנס, 2012. עמ' 585.
2. ↑  בראשית, כ"ה, י"ד.
3. ↑  אלכסנדר רופא, **מבוא לספרות המקרא**, ירושלים, כרמל, 2006, עמ' 403.
4. ↑  נילי שצ'ופק, **עולם התנ"ך: משלי**, תל אביב, דוידזון עתי, 1996, עמ' 209.
שי האוזמן בשנת 2012
**שי האוזמן** (נולד ב-26 בדצמבר 1974) הוא איש תקשורת, פרשן כדורסל, עורך דין ויזם בתחום הנדל"ן.

ביוגרפיה
--------

האוזמן נולד וגדל באשדוד והחל את דרכו ככדורסלן במחלקת הנוער של מכבי אשדוד. בגיל צעיר יחסית פרש ממשחק לטובת לימודי משפטים.

לאחר פרישה ממשחק החל לאמן קבוצות נוער, ובשנת 1997 החל לשמש כסקאוט של נבחרת ישראל הבוגרת. עונה אחת שימש גם כסקאוט בקבוצת הפועל ירושלים. בשנת 2001 שימש כעוזרו של רונן גינזבורג בקבוצת בני הרצליה.

בתחילת עונת 2008/2007 הצטרף כמנהל מקצועי למכבי אשדוד בליגה הלאומית בכדורסל. במהלך תקופתו באשדוד נטלה חלק הקבוצה שלוש עונות בליגה הלאומית ושתי עונות בליגת העל, במהלכן הגיעה הקבוצה עד לגמר הפיינל פור וסיימה כסגנית האלופה. בחודש יולי 2012 סיים את תפקידו במועדון לאחר מאבקי כוח בהנהלת הקבוצה.

החל מחודש ספטמבר 2012 ועד מרץ 2017 שימש כפרשן ובעל טור כדורסל באתר וואלה! ספורט וכפנאליסט בתוכנית הרשת "משחק מקדים".

החל משנת 2014 משמש כפרשן כדורסל בערוץ הספורט, בעיקר במסגרת ליגת העל בכדורסל, נבחרת ישראל בכדורסל והיורוליג. כמו כן יש לו טור אישי קבוע באתר. בנוסף שימש כחבר פאנל קבוע בתוכנית "יציע העיתונות" בערוץ.

בשנת 2017 החל לשמש כחבר פאנל קבוע לצד גור שלף ועידו גור בתוכנית "חמישיות" בערוץ הספורט.

בשנת 2018 החל להגיש את תוכנית הראיונות "מדברים עם שי האוזמן" בערוץ הספורט.

### חיים אישיים

האוזמן הוא עורך דין במקצועו וכן יזם בתחום הנדל"ן. נשוי ללימור ואב לשלושה. מתגורר ביישוב גן יבנה. אביו, אבי האוזמן, הוא מקים קבוצת הכדורסל של מכבי אשדוד.

קישורים חיצוניים
----------------

ויקישיתוף מדיה וקבצים בנושא **שי האוזמן** בוויקישיתוף

* הטור של האוזמן באתר ערוץ הספורט
* מדברים עם שי האוזמן - באתר רדיו 5 של ערוץ הספורט
* לימור מזרחי ניצחה את בני יהודה, באתר וואלה!‏, 13 בדצמבר 1999
* אהוד כהנים, שם: עו"ד שי האוזמן. מקצוע: מנהל מקצועי, באתר ynet, 24 בספטמבר 2010
* אתר למנויים בלבד עירד צפריר, שי האוזמן: "המאמן הישראלי הוא יצור מפוחד ומסורס, שנמצא בפראנויה ובמגננה תמידית", באתר הארץ, 19 בספטמבר 2017
* דותן מלאך, ‏"רמת האימון בינונית, החוק הרוסי שיפר רק את השכר", בעיתון מקור ראשון, 16 במרץ 2018
* הפודקאסט של עומרי כספי 27 במאי 2020

הערות שוליים
------------

1. ↑  שחר כחלון, "הבלגן במכבי אשדוד ממשיך: יורם אסרף נבחר ליו"ר הקבוצה" באתר ashdodnet
2. ↑  אודי הירש, "מכבי אשדוד: סיפור השנה בספורט הישראלי", באתר nrg‏, 8 במאי 2013
**טוקומריוס** (בלטינית: **Thocomerius**, ידוע לפעמים כ"טיכומיר", ברומנית **Tihomir**, מאה ה-12–13) היה המנהיג של ישות מדינית רומנית מדרום לקרפטים ששלט בערך בין השנים 1290–1310.
נחשב ממקימי שושלת בסאראב ששלטה תקופה ארוכה בנסיכות ולאכיה.

לפי תעודה משנת 1332 של המלך ההונגרי קארוי רוברט לבית אנז'ו טוקומריוס היה אביו של בסאראב הראשון, מייסדה של נסיכות ולאכיה או "ארץ הרומנים".

מקור שמו ומוצאו
---------------

יש שפירשו את השם טוקומריוס כגרסה לטינית של השם הבולגרי-סלאבי טיכומיר או טוגומיר. היסטוריונים אחדים מייחסים לו מוצא קומאני (ניאגו ג'ובארה)
בגלל אסוציאציה הצלילית עם השמות טוכטמיש, טמיר, "טוק-טמיר" (במקרה האחרון התייחסות של הטורקולוג לאסלו ראשוני), יש מחברים (למשל, בהונגריה ואנגליה) שקישרו אותו לשושלת המונגולית-טטרית של ג'ינגיס חאן, אך השערה זו נראית לא סבירה.

קשרו להקמת ואלכיה כנסיכות עצמאית
--------------------------------

ייתכן כי טוקומריוס משל באולטניה בתקופה שבין 1290–1310, אולי בראש הוויבודויות המאוחדות של ליטובוי ושל סנסלב. לפי השערות שונות, היה אולי צאצא של ברבאט או חתנו (על ידי נישואים עם "אנה, בתו של ברבאט"
, לפי אחרים, בנו של סנסלב. ההיסטוריונים ניאגו ג'ובארה וקונסטנטין קוגלניצ'אנו סברו שהוא זהה עם "נגרו וודה" או "ראדו נגרו", דמות חצי אגדתית הנחשבת במסורת העממית מייסד של ואלאכיה, אחרי שחצה את הקרפטים דרומה מאזור פגראש שבטרנסילבניה.

הכרוניקה של אוטאקר אאוס דר גאל משטיריה מציינת שליט ולאכי שהיה בן ברית של וויבוד טרנסילבניה, לאסלו קאן או אפור, במאבק נגד אוטו לבית ויטלסבך מבוואריה, שנבחר למלך הונגריה. אוטו נעצר על ידי לאסלו ונשלח אל "שליט ולאכיה שמעבר להרים", שם הוחזק בכלא. הכרוניקה מוסרת שאותו שליט חלה בערך בשנת 1307 ובעם הלכו שמועות כי זה היה עונש מאלהים על כליאתו של אוטו מבוואריה.
יש סבורים שטוקומריוס היה השליט הוולאכי המוזכר בכרוניקה של אוטוקר.

לקריאה נוספת
------------

* Djuvara, Neagu: *Thocomerius – Negru Vodă. Un voivod de origine cumană la începuturile Ţării Româneşti* /Thocomerius – Negru Vodă: A Voivode of Cuman Origin at the Beginnings of Wallachia/, Humanitas, 2007

קישורים חיצוניים
----------------

* דינו ג'ורסקו -"הארץ הרומנית" (ולאכיה)

Dinu Giurescu *Ţara Românească* Editura Ştiinţifică, Bucureşti, 1973 (ברומנית)

* כרוניקה של אוטאקאר און ליין ב-Monumenta Germaniae Historica

*Ottakars Oesterreichische Reimchronik*, zweiter Halbband, "Deutsche Chroniken", Hannover,Hahnsche Buchhandlung 1893,(בגרמנית)

* גוגל בוקס

David Hughes *The British Chronicles* Book.2,Westminster, Maryland, Heritage Books, 2007 (באנגלית)

* מאמר בעיתון הרומני "נגרו וודה" ו"טרה בלאכורום" 12-10-2010 "Alin Bujor" - Negru Voda şi Terra Blachorum II, "Monitorul de Făgăraş"

(ברומנית)

* מאמר בעיתון קוריירול זיליי, במחוז ארג'ש - כולל ריאיון עם ההיסטוריון בוגדן מורג'סקו "הבסאראבים לא עשו עיניין ממוצאם האתני"

Marius Achim *Un mormânt ne poate schimba istoria, Curierul Zilei, Argeş, 28.07.2012* (ברומנית)

הערות שוליים
------------

1. ↑  D.Giurescu עמוד 280
2. ↑  ראו באילן יוחסין שבספר הגנאלוגיה "כרוניקות בריטיות" מאת David Hughes עמוד 598
3. ↑  D.Hughes עמוד 598
4. ↑  vol.II Monumenta Germaniae Historica עמוד 1434

|  |  |
| --- | --- |
| בקרת זהויות עריכת הנתון בוויקינתונים | 
* NKC: jx20090316005
* VIAF: 84448186
* WorldCat (עם VIAF): 84448186

 |
בסאראב הזקן
ולאדיסלב השני ואשתו
**בית דנשט** (מרומנית: **Dănești**) היה אחד משני הענפים היריבים של שושלת בית בסאראב שנציגים שלה היו שליטים של נסיכות ולאכיה. הענף השני היה בית דרקולשט (Drăculeşti). שני ענפי משפחה אלה נמצאו בתחרות מתמדת בעד כתר ולאכיה החל משלהי המאה ה-14 ועד סוף המאה ה-15, כשמשפחת דנשט נותרה ללא צאצאים ישירים ממין זכר, מקומם של הדנשט נלקח על ידי משפחה אחרת מאולטניה - הקראיובשט.

השושלת של בסאראב התפצלה לשני ענפים בשנת 1386. הווייבוד של ולאכיה, דן הראשון, נפטר בלחימה נגד איוון שישמן, קיסר בולגריה ויורשו היה צעיר מדי מכדי לתפוס את מקומו, השלטון עבר לאחיו הצעיר, מירצ'ה הזקן. מירצ'ה שלט במשך 32 שנים (1386-1418), וחיזק את יסודות ולאכיה, אך במותו, ההתערבות בענייני ולאכיה בידי ממלכת הונגריה והאימפריה העות'מאנית, גרמה במידה רבה לקרע בין צאצאיו של דן הראשון, דנשט, לצאצאיו של מירצ'ה, דרקולשט.

בני בית דנשט
------------

בני בית דנשט שעלו על כס המלכות בוולאכיה היו:

| שליט | שנות המלוכה, הערות |
| --- | --- |
| דן הראשון Dan I | 1386-1383, בן של ראדו הראשון |
| ולאד הראשון חומס המלכות Vlad I Uzurpatorul | 1397-1394 |
| דן השני, שליט ולאכיה Dan al II-lea | 1421-1420; 1423-1421; 1424-1423; 1427-1426; 1431-1427 |
| בסאראב השני Basarab al II-lea | 1443-1442 |
| ולאדיסלב השני Vladislav al II-lea | 1448-1447; 1456-1448 |
| בסאראב הזקן לאיוטה Basarab III Laiotă cel Bătrân | 1473;1474; 1476-1475; 1477-1476 |
| בסאראב הצעיר צפלוש Basarab (al IV-lea) cel Tânăr Ţepeluş | 1481-1477; 1482-1481 |
| ולאדיסלב השלישי Vladislav al III-lea | 1523; 1524; 1525 |
| מויסה Moise | 1530-1529 |

ראו גם
------

* בית בסאראב
* בית דרקולשט
* שליטי ולאכיה
**שרזה** או **שראזה** (**Shareaza**) היא תוכנה לשיתוף קבצים באינטרנט הכתובה בשפת C++ ורצה תחת חלונות.

עד 1 ביוני 2004, התוכניתן היחיד האחראי על שרזה היה מייקל סטוקס, שבנה את התוכנה וגם את רשת גנוטלה 2, אחת מהרשתות (פרוטוקולים) שאליה מתחברת שרזה. בתאריך הנ"ל, תרם סטוקס את קוד התוכנה לציבור וכעת כל תוכניתן יכול להמליץ על הוספת קוד כלשהו לתוכנה.

שרזה תומכת גם בפרוטוקולים ומסוגלת להתחבר לרשתות הבאות: גנוטלה 2 (ברירת המחדל), גנוטלה 1, אי-דונקי, ביטורנט, FTP ו-HTTP.
העיקרון שלפיו עובדת שרזה היא שיתוף קבצים דרך מספר רב של רשתות ועל ידי כך, השגת תוצאות רבות יותר, מהירות הורדה גבוהה יותר, ושיתוף קבצים עשיר יותר.

ב-19 בדצמבר 2007 השתלטו גורמים עוינים על הדומיין shareaza[dot]com בו הם מתחזים לאתר הרשמי ומפיצים רוגלה בשם "ShareazaV4". ב-1 בינואר 2008 המחזיקים החדשים של הדומיין השתמשו במנגנון העדכונים האוטומטיים של שרזה כדי להציע למשתמשים להוריד את "ShareazaV4". בעיית אבטחה זאת תוקנה החל מגרסה 2.3.1.0. ב-10 בינואר 2008 המחזיקים החדשים של הדומיין מלאו בקשה לרישום סימן מסחרי של השם Shareaza בטענה שהפעם הראשונה בו היה בשימוש היא ב-17 בדצמבר 2007. שרזה ניסתה לאסוף כספים למאבק משפטי במתחזים. אך נאלצה לותר על הדומיין, תוך שעולות טענות של חבלה מטעם הטוענים לדומיין באמצעות איש פנים, ומעילה שלו בכספים.
התוכנה מופצת במספר רב של שפות, ביניהן גם עברית.

### Shareaza 2.2

ב-9 לחמישי 2011 עלתה גרסת Shareaza 2.2

בחלון ההגדרות של התוכנה ניתן לקבוע גם כתובת IP ו-Port מתאים, להתיר או לאסור על חיבורים נכנסים, לקבוע מקסימום חיבורים, הורדות והעלאות, כמה רוחב פס להקצות ל-Shareaza, באילו תיקיות יישמרו הקבצים הזמניים והקבועים, לבחור סקינים ותוספים ועוד. מלבד הסקינים שמצורפים לה בהתקנה, ניתן להוריד כמה נוספים, או ליצור לבד.

התוכנה כוללת סינון תוכן למבוגרים, נגן מדיה מובנה, מאפשרת לצ'טט עם משתמשים אחרים ברשת, כשגם גם שם ניתן לסנן תוכן פוגעני והודעות ספאם. נוסף על כך, היא מציעה תכונה של שליטה מרחוק, המאפשרת לנהל את ההורדות באמצעות דפדפן.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **שרזה** |

* אתר האינטרנט הרשמי של שרזה
* האתר הרשמי בתרגום לעברית

הערות שוליים
------------

1. ↑  SHAREAZA, באתר United States Patent and Trademark Office (באנגלית)
2. ↑  ?‏what happened to the legal defense for the trademark, באתר סורספורג' (באנגלית)
3. ↑  רוני שני, Shareaza 2.2: המלכה החדשה של שיתוף הקבצים?, באתר ynet, 11 בספטמבר 2005
פירוש נוסף ערך זה עוסק במנת יתר של תרופה או סם. אם התכוונתם לסרט קולנוע בעל אותו שם, ראו מנת יתר (סרט).

ברפואה, **מנת יתר** היא צריכת כמות מוגזמת של תרופה או סם. מצב כזה מתרחש כאשר חומר כימי (למשל סם) מוכנס לגוף בכמות או בריכוז גדולים מספיק כדי לפגוע בחילוף החומרים של אורגניזם חי, מה שגורם למחלה או למוות.

מנת יתר נלקחת לעיתים עקב טעות או תקלה, ולעיתים לשם התאבדות.

אפשר לטפל במנת יתר של כדורים על ידי שטיפת קיבה.

כל אדם מגיב אחרת למנת יתר והדבר תלוי במספר גורמים: סוג החומר, כמות, דרך הצריכה, המצב הבריאותי וגילו של אותו אדם. 

סוגי חומרים שיכולים לגרום למנת יתר הם: כוהל, תרופות מרשם, תרופות ללא מרשם, סמים בלתי חוקיים ולעיתים אף חלק מתרופות צמחיות.

### השלכות

מנת יתר גורמת לנזק חמור במנגנוני הפיקוח של המוח ומובילה לקריסה מוחלטת של מערכת העצבים. במצב כזה לחץ הדם יורד, מה שגורם לפעילות מואצת של הלב כדי להעביר את מחזור הדם, הריאות מתמלאות בנוזלים ואם האדם לא יקבל טיפול מהיר ומיידי הוא ימות. לא כל מנות היתר הן קטלניות או מסכנות חיים, אבל אם יש חשד לכך, זה מצב חירום רפואי הדורש טיפול רפואי מיידי.

### מנת יתר מסמים

יש מגוון תסמינים למנת יתר מסמים , בהתאם לסוג החומר. סימנים לזיהוי מנת יתר מסמים או ממשככי כאבים הם: חוסר תגובה לסביבה, נשימה איטית או הפסקת נשימה, אובדן הכרה, נחירות, שפתיים וקצות אצבעות כחולות או אפורות, ידיים או רגליים רפויות ואישונים מוקטנים.

### מנת יתר מאלכוהול

סימנים לזיהוי מנת יתר מאלכוהול הם: בלבול, ירידה בקואורדינציה, הקאות, פרכוסים, נשימה בלתי סדירה, נשימה איטית, חיוורון, חום גוף נמוך ואובדן הכרה.

### מניעה

כדי להפחית את הסיכון למנת יתר חשוב לאדם לוודא שהוא בקיא בתרופות שאותן הוא נוטל, להתייעץ עם רופא או רוקח, לאחסן את התרופות בצורה נכונה ולהכיר את ההגבלות בנטילתן.

קישורים חיצוניים
----------------

ויקישיתוף מדיה וקבצים בנושא **מנת יתר** בוויקישיתוף
* מנה מיותרת! - מתוך עלון המידע והמחקר, באתר משרד הבריאות.
* כ-2,500 מכורים לסמים בישראל נמצאים בסכנה מיידית למוות ממנת יתר, איגוד רופאי בריאות הציבור בישראל.

הערות שוליים
------------

1. 1 2  Department of Health & Human Services, Drug overdose, www.betterhealth.vic.gov.au
2. ↑   הרואין : החומר, מנגנוני פעולה והשפעות, באתר הספרייה הווירטואלית של מטח
3. ↑  מוות ממנת יתר של סמים ואלכוהול, באתר משרד הבריאות, ‏23 באוגוסט 2021
4. ↑  Healthdirect Australia, Accidental overdose of medicine, www.healthdirect.gov.au, ‏2023-02-14

|  |  |
| --- | --- |
| בקרת זהויות עריכת הנתון בוויקינתונים | 
* NARA: 10640806

 |
תחריט מהמאה ה-19 המתאר את קבר דניאל, מתוך *Voyage en Perse Moderne*, מאת פלאנדין וקוסטא.
פנים מבנה הקבר בשושן
**קבר דניאל הנביא** הוא מקום קברו המסורתי של הנביא דניאל. קיימות מספר מסורות נוספות בדבר מיקום הקבר. האתר בשושן הוזכר לראשונה בכתביו של בנימין מטודלה - שם מציין מטודלה את קברו של דניאל בעיר שושן (סוסה) שבאיראן.

בספר דניאל מתואר חזון של הנביא דניאל בעיר שושן:

> 
> וָאֶרְאֶה, בֶּחָזוֹן, וַיְהִי בִּרְאֹתִי, וַאֲנִי בְּשׁוּשַׁן הַבִּירָה אֲשֶׁר בְּעֵילָם הַמְּדִינָה; וָאֶרְאֶה, בֶּחָזוֹן, וַאֲנִי הָיִיתִי, עַל-אוּבַל אוּלָי.
> 
> 
> 
> — ספר דניאל, פרק ח', פסוק ב'
> 

הספר אינו מציין את מקום פטירתו של דניאל, ורק מסורות מאוחרות מציינות את מקום קבורתו בעיר שושן.

הקבר בספרו של מטודלה
--------------------

האזכור הראשון של הקבר באתר זה מופיע בכתביו של בנימין מטודלה אשר ביקר באסיה בין השנים 1160–1163. בנימין מתאר בית כנסת בפרס שבחזיתו קבר דניאל הנביא. בנימין סיפר כי קברו של דניאל היה במיקום אחר, בחלקה האחד של העיר, ותושבי אותו הצד התעשרו באופן מפתיע בעוד בני החלק השני של העיר היו עניים, והעניים באו בטענה כי העושר נגרם לבני החלק השני של העיר בשל קבר דניאל שאצלם ודרשו להעביר את הקבר אל חלק העיר שלהם. בין בני העיר פרץ מאבק ממושך, שבסופו נהגתה פשרה מקורית: ארון הקבורה הוצא ממקומו והועבר אחת לשנה מחלק אחד של העיר לחלקה השני, ובכל חלק שהה הארון שנה אחת, ואכן בני כל העיר התעשרו. הסדר זה נהג שנים רבות, עד אשר בא לעיר השאה סינג'אר, שהוא לדברי בנימין 'המולך במלכות פרס על ארבעים וחמישה מלכים שהם תחת ידו והוא שולטאן אל-פארס אל-כביר בלשון ערב, והוא מולך משער נהר סאמארא עד עיר סמרכנת ועד נהר גוזן ועד מדינת ניסבור והרי הפתון ועד מדינת טיבת שנמצא ביערות שלה חיות שיוצא מהם המור וממשלתו מהלך ארבעה חודשים וארבעה ימים'. השאה התרעם על מנהג העברת ארונו של דניאל הנביא וראה בו בזיון חמור. הוא הורה להפסיק לאלתר את העברת העצמות, וציווה לתלות את הארון באמצע הגשר שבין שני חלקי העיר ולבנות במקום בית-תפילה לבני כל הדתות בשווה.

הקבר קדוש גם לפי מסורות מוסלמיות. על פי מסורות אלה הובא ארונו של דניאל לשושן בשנת 638 על מנת לעצור בצורת.

מסורות אחרות
------------

ישנן מספר מסורות אחרות הממקמות את הקבר באתרים אחרים:

### איראן

* אתר נוסף באיראן בו מצוין קברו של דניאל הוא בסמוך לדזפול, בפרובינציית קוזסטאן שבאיראן.

### עיראק

* על פי מסורות נוצריות (ה-Martyrologium Romanum משנת 1583) דניאל קבור בבבל שבעיראק;
* מסורת אחרת מציין את קברו של דניאל בתוך מצודת כירכוכ שבעיראק. במקום עמד בית כנסת יהודי, שלימים הפך לכנסייה ולאחר מכן למסגד מוסלמי. במסגד מצוינים קברי דניאל, חנניה, מישאל ועזריה. אתר זה פוצץ על ידי כוחות המדינה האסלאמית ביולי 2014.
* מסורת שלישית מציינת את מקום הקבר במוקדדיה שבעיראק.

### אוזבקיסטן

* ישנה מסורת לפיה הקבר ממוקם בסמרקנד שבאוזבקיסטן.

קישורים חיצוניים
----------------

ויקישיתוף מדיה וקבצים בנושא **קבר דניאל הנביא** בוויקישיתוף
* קבר דניאל באנציקלופדיה היהודית
* תיאור ביקור בקרב ותמונות הקבר
* תיאור המסגד על קברו של דניאל בכירכוכ שבעיראק
**עוף צלוי** (באנגלית: **Roast chicken**) הוא עוף המוכן כמזון על ידי צלייה בין אם במטבח ביתי, על אש, או עם רוטיסרי (גרילר סיבובי). בדרך כלל, העוף נצלה עם השומן והמיצים שלו על ידי סיבוב הבשר על השיפוד הגדול במהלך הצלייה, ולכן בדרך כלל צולים אותו חשוף לאש או לחום עם סוג של גריל סיבובי, כך שמחזור השומנים והמיצים הללו יהיה יעיל ככל האפשר.. עוף צלוי הוא מאכל המופיע במגוון רחב של מטבחים ברחבי העולם.

סוגים
-----

 עוף רוטיסרי ב-Fiestas de San Isidro במדריד בשנת 2007
### הנדל

**הנדל** היא המילה האוסטרו-בווארית לעוף, לרוב בצורתו הצלויה (Brathendl). צורה פופולרית נוספת היא Backhendl המטוגן ( בצרפתית: poulet frit à la viennoise כלומר עוף מטוגן וינאי), התמחות של המטבח הווינאי. המונח בגרמנית תקנית הוא Hähnchen ("תרנגולת"). במדינות החדשות של גרמניה (של מזרח גרמניה לשעבר) המאכל נקרא לעתים קרובות Broiler שפירושו "פטם".

הנדלים מוגשים באופן מסורתי בגני בירה בוואריים או בפסטיבלים כמו אוקטוברפסט, ובדרך כלל נאכלים עם בייגלה ו/או כוס בירה. הם זמינים באופן נרחב גם ממשאיות רוטיסרי ניידות שחונות ליד מקומות מטופחים כמו סופרמרקטים או מגרשי חניה גדולים.

פפריקה הנדל (פפריקש עוף) מוזכרת *ב"*דרקולה*"* של ברם סטוקר, כמנה ממנה נהנה ג'יי הארקר המבקש לקבל את המתכון לאשתו לעתיד, מינה.

### פולו אסאדו או א-לה-בראסה

Pollo a la brasa, הידוע גם כ"פולו אסאדו", "עוף פרואני" או "עוף מושחר" בארצות הברית ו"עוף פחמי עץ" באוסטרליה. הגרסה המקורית כללה עוף מבושל בפחם אך ההכנה התפתחה והבשר המושרה של העוף מסובב על הציר בתנור מיוחד בשם "רוטומבו", ומקבל באופן עקבי חום מהפחמים. ניתן להפעיל את התנור באמצעות פחמי עץ, גז או עץ.

### סוגים אחרים

עוף רוטיסרי (עוף בגריל על שיפוד מתכת מסתובב) הפך לטרנד הולך וגדל בארצות הברית מאז אמצע שנות ה-90.  סופרמרקטים אמריקאים נוהגים לצלות תרנגולות רוטיסרי באמצעות רוטיסרי אופקיים או אנכיים. תרנגולות אלו הן אמצעי לשימוש בתרנגולות טריות שלא נמכרו ולעיתים נמכרות במחירים נמוכים יותר מאשר תרנגולות טריות. רשת הסופרמרקטים הענקית קוסטקו אינו ממחזר תרנגולות טריות, אך ידוע בכך שהוא מוכר 60 מיליון תרנגולות הצלויות שלמות ב-4.99 דולר ארה"ב בכל שנה.  רשת המסעדות המהירה של בוסטון מרקט התמחתה במקור בעוף צלוי.

 עוף טנדורי
עוף טנדורי הוא מאכל פופולרי בתת היבשת ההודית המורכב מעוף צלוי בתנור חימר גלילי, טנדור, ומוכן עם יוגורט ותבלינים.

את השווארמה הערבית הלבנטינית, את הדונר קבב הטורקי והגירוס היווני אפשר להכין ממגוון בשרים, אחד מהם הוא עוף. הגרסה הטייוואנית של שווארמה, shāwēimǎ (בסינית: 沙威瑪), היא כמעט תמיד עוף.

עוף מתחת ללבנה הוא אופן הכנה שבו העוף משוטח על ידי לבנה או חפץ כבד אחר.

ראו גם
------

* רשימת מנות עוף
* רשימת מסעדות עוף למזון מהיר
* רשימת מאכלים צלויים

הערות שוליים
------------

1. ↑  Dracula by Bram Stoker pg 1
2. 1 2  Bonnie S. Benwick. "The Bird that Goes Around, Stays Around." *Washington Post.* 30 October 2012. Retrieved 5 December 2014.
3. ↑  Cat Vasko. "Grocery Store Economics: Why Are Rotisserie Chickens So Cheap?" KCET. 4 March 2014. Retrieved 5 December 2014.
4. ↑  Rick Aristotle Munarriz. "For Costco, $1.50 Hot Dog Combos and $4.99 Chickens Aren't Enough." Daily Finance. 10 October 2013. Retrieved 5 December 2014.
עמוד השער של ה-Nuestro Diario ב-18 בדצמבר 1930, המדווח שהקונגרס של גואטמלה מינה את השליט בפועל אורלינה קונטראס לנשיא.
**הבחירות לנשיאות גואטמלה** ב-17 בדצמבר 1930 היו בחירות לנשיאות גואטמלה שהתקיימו בעקבות הפיכה צבאית שהתרחשה באותו יום, בה הודח הנשיא המכהן באודיליו פלמה. לאחר מכן, הקונגרס של גואטמלה מינה את מנהיג ההפיכה אורלינה קונטראס לנשיא נשיא החדש של גואטמלה בבחירות לנשיאות בבית המחוקקים.

היסטוריה
--------

לאחר ההפיכה נגד הנשיא באודיליו פלמה - שזה עתה מונה לנשיא גואטמלה לאחר שבץ מוחי אילץ את הנשיא לאזארו צ'אקון גונסאלס להתפטר ב-12 בדצמבר 1930 - מינה הקונגרס של גואטמלה את הגנרל מנואל מריה אורלינה קונטררס לנשיא זמני. עם זאת, לאור ההשקעות הגדולות שהיו לחברות אמריקאיות בגואטמלה - במיוחד חברת הפירות המאוחדת, שר החוץ של ארצות הברית הנרי סטימסון גינה בפומבי את אורלינה כמנהיג לא חוקי ודרש את הדחתו. כשהבין שהאמריקאים לא יכירו בממשלתו, התפטר אורלינה ב-29 בדצמבר 

בסופו של דבר, הגנרל חורחה אוביקו עלה לשלטון ב-1931, ושלט בגואטמלה באחיזה הדוקה עד שהודח ב-1 ביולי 1944; בתקופת שלטונו, כוחה והשפעתה של חברת הפירות המאוחדת התחזקו בגואטמלה.

הערות שוליים
------------

1. ↑  "גנרל מנואל מריה אורלאנה, נשיא הרפובליקה". *נואיסטרו דיאריו* (בספרדית). גואטמלה. 18 בדצמבר 1930. `{{cite journal}}`:  (עזרה)
2. ↑  "Wrong horse No. 2". *Time magazine* (באנגלית). ארצות הברית. 1930. אורכב מ-המקור ב-4 בינואר 2013. `{{cite journal}}`:  (עזרה)
3. ↑  "We are not amused". *Time magazine* (באנגלית). ארצות הברית. 1931. אורכב מ-המקור ב-15 בדצמבר 2008. `{{cite journal}}`:  (עזרה)
4. ↑  "נשיא גואטמלה גנרל לאזורו צ'אקון 56, נפטר". *Time magazine* (באנגלית). ארצות הברית. 1931. אורכב מ-המקור ב-15 בדצמבר 2008. `{{cite journal}}`:  (עזרה)
5. ↑  Dosal 1993, p. 176.
6. ↑  ג'וניס, גאופרי. *התמנון של הגנרלים: חברת הפירות המאוחדת בגואטמלה* (באנגלית). OCLC 1126402791.
7. ↑  Dosal 1993, pp. 182-196.
**ונצל הראשון, דוכס לוקסמבורג** (המכונה לעיתים קרובות **ונצל מבוהמיה**; 25 בפברואר 1337 – 7 בדצמבר 1383) היה הדוכס הראשון של לוקסמבורג מ-1354. הוא היה בנם של יוהאן, מלך בוהמיה וביאטריס מבורבון.

ביוגרפיה
--------

 מקום קבורתו של ונצל
ונצל נולד ב-1337, בפראג, ליוהאן, מלך בוהמיה ולביאטריס, בתו של לואי הראשון, דוכס בורבון. בשנת 1352 התחתן ונצל עם יוהאנה (1322 – 1406), בתם של יאן השלישי, דוכס בראבנט ולימבורג, ומארי ד'אבר. בשנת 1354 העלה קרל הרביעי, קיסר האימפריה הרומית הקדושה, את לוקסמבורג למעמד של דוכסות. בשנת 1355, יוהאנה ירשה את ברבנט ולימבורג. על מנת למנוע את החלוקה של ברבנט חתם ונצל על ה-"Joyous Entry", אך נאלץ להילחם נגד גיסו לואי השני, רוזן פלנדריה, שתבע את חלקו בדוכסות. הוא לא הצליח למנוע את תפיסת בריסל על ידי הפלמים, אבל אוורארד'ט סרקליס הצליח לגרש אותם מהעיר. לאחר מכן נאלץ ונצל להתמודד בעיקר עם מרידות פנימיות. בשנת 1371 הוא ניהל מלחמה עם וילהלם השני, דוכס ייליך, ונחל תבוסה משפילה בבזוויילר, איבד חלק מצבאו וכמה אצילים. הוא נתפס והיה 11 חודשים בשבי.

ונצל מת בלוקסמבורג, והותיר את יוהאנה כשליטה הבלעדית של ברבנט. ונצל, מלך גרמניה, ירש אותו כדוכס לוקסמבורג. ישנן השערות שהוא מת מצרעת. בקשתו האחרונה הייתה שלבו יעקר מגופתו וישלח לאשתו ששהתה בבריסל. הוא קבור בקריפטה במנזר אורבל בבלגיה.

קישורים חיצוניים
----------------

ויקישיתוף מדיה וקבצים בנושא **ונצל הראשון, דוכס לוקסמבורג** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007419272005171
* BnF: cb16705358j (data)
* BPN: 87829288
* GND: 104238410
* ISNI: 0000 0000 5527 8940
* LCCN: no90002360
* NKC: jn19981002317
* NTA: 155580949
* SUDOC: 076007111
* VIAF: 25032343
* WorldCat: lccn-no90002360

 |
**בל וסבסטיאן** (ביפנית: **名犬ジョリィ**, באנגלית: **Belle and Sebastian**) היא סדרת אנימה בת 64 פרקים שהופקה לטלוויזיה בין השנים 1981 ל-1982. הסדרה מבוססת על סדרת ספרים בשם "בל וסבסטיאן" מאת הסופרת הצרפתית ססיל אוברי. 

בישראל הסדרה שודרה בדיבוב לערבית בערוץ הראשון בשנות השמונים.

תקציר העלילה
------------

עלילת הסדרה מתמקדת בהרפתקאותיהם של נער צעיר ויתום בשם סבסטיאן וחברתו הטובה, כלבת הרים פירנאית לבנה וגדולה בשם בֶּל, אשר מתגוררים בכפר קטן בהרי הפירנאים.

לסבסטיאן אין חברים משום שהילדים האחרים נוהגים להקניט אותו על כך שאימו נטשה אותו בגיל צעיר. אף על פי כן, יום אחד, הוא מתידד עם כלבת הרים פירנאית לבנה גדולה אשר הואשמה בפשע אשר אותו היא לא ביצעה. הוא מכנה אותה בֶּל ובהמשך הם הופכים לחברים הכי טובים. על מנת להציל אותה מגורל לא צודק, סבסטיאן נוטש את משפחתו המאמצת ויוצא למסע יחד עם בל ועם כלב קטן בשם פוצ'י. יחדיו הם חווים הרפתקאות רבות בעודם חומקים מהמשטרה ומנסים לאתר את אימו של סבסטיאן.

הדמויות הראשיות
---------------

* **סבסטיאן** - ילד בן שבע המתגורר ברכס הרי הפירנאים בצרפת. מאז שהוא נולד הוא חי יחד עם משפחה מאמצת. סבסטיאן הוא ילד חביב ואנרגטי, אף על פי כן הילדים האחרים נוהגים להקניט אותו על כך שאימו נטשה אותו. סבסטיאן משתוקק למצוא את אימו ושיהיה לו חבר טוב.
* **בל** - כלבת הרים פירנאית לבנה וגדולה אשר נמלטה לאזור הכפרי הצרפתי. היא עדינה וטובת לב, אך ניסיונותיה לעזור לזולת נוטים להיות מפורשים שלא כראוי.
* **פוצ'י** - כלבלב קטן אותו סבסטיאן נושא לאורך המסע בכיסו. למרות שפוצ'י נוהג לעיתים רבות לנבוח ולהכניס את החבורה לצרות, הוא חבר טוב של סבסטיאן ובל.

קישורים חיצוניים
----------------

* "בל וסבסטיאן", במסד הנתונים הקולנועיים IMDb (באנגלית)
פירוש נוסף ערך זה עוסק בסדרת אנימציה יפנית המבוססת על עלילת סדרת הספרים. אם התכוונתם לסדרת ספרים מאת המחבר הנורווגי אלף פרויסן, ראו גברת פלפלת.

**גברת פלפלת** (ביפנית: **スプーンおばさん**, מילולית: "הגברת עם הכפית", באנגלית: **Little Mrs. Pepperpot**) היא סדרת אנימה יפנית המבוססת על סדרת ספרי גברת פלפלת מאת המחבר והמלחין הנורווגי אלף פרויסן. הסדרה בת 50 הפרקים (בגרסה היפנית המקורית היו 130 פרקים) הופקה במקור לטלוויזיה ב-1983. הסדרה שודרה בטלוויזיה החינוכית ב-1986 ובערוץ ג'וניור בראשית העשור השני של המאה ה-21.

תקציר העלילה
------------

גברת פלפלת חיה בכפר קטן עם בעלה. היא עונדת כפית קסמים קטנה בשם "כפינה" סביב צווארה שמפעם לפעם מכווצת אותה לגודל הכפית, אשר אינה מתכווצת ביחד איתה ולכן היא חייבת לסחוב את הכפית איתה על גבה כשהיא במצב מכווץ. היא תמיד חוזרת לבסוף לגודלה המקורי לאחר זמן מה. ליכולת המיוחדת הזו יש את היתרונות שלה - היא יכולה לתקשר עם בעלי החיים ונהנית מהרפתקאות ביער. בדרך זו היא יוצרת חברויות חדשות ומעניינות. היא חברה טובה של צופי, ילדה קטנה ומסתורית שחיה לבדה ביער עם חורפן המחמד שלה. כמו כן היא גם חברה של משפחת עכברים. גברת פלפלת לא יכולה לגלות לאף אחד את סודה או להציג את עצמה כאשר היא מכווצת, מה שהופך לעיתים למשימה מאוד קשה.

הדמויות הראשיות
---------------

* **גברת פלפלת** (טלי שושני) - הדמות הראשית בסדרה. אישה בגיל העמידה בעלת כפית קסם אשר משנה את גודלה באופן בלתי צפוי.
* **מר פלפל** (קובי מידן) - בעלה של גברת פלפלת. צַבָּע במקצועו. רגזן, עקשן, חמום מוח ובעל אופי נוקשה. לא מודע לסודה של גברת פלפלת.
* **צופי** (אורנה לביא פלינט) - נערה מסתורית אשר חיה ביער. בעלת חורפן מחמד. היחידה אשר יודעת את סודה של גברת פלפלת ועוזרת לה לשמור עליו.
* **משפחת העכברים** - זוג עכברים שכל העכברונים שלהם נקראים על שם אותיות הא"ב.

שיר הנושא
---------

את שיר הנושא והסיום שרה חני נחמיאס, ואת מילות השירים כתבה לאה נאור. הלחן הוא הלחן של הפתיח המקורי ביפנית מאת קיוהי צוצומי.

שיר הפתיחה שונה משיר הסיום הסגיר. מילות הפתיח מתחילות ב"מה קורה איתי? לי קוראים פלפלת" בעוד מילות הסגיר מתחילות ב "אני אישה קטנה מאוד ושמי פלפלת".

קישורים חיצוניים
----------------

* 

* אתר האינטרנט הרשמי של גברת פלפלת (באנגלית)

* "גברת פלפלת", במסד הנתונים הקולנועיים IMDb (באנגלית)

* "גברת פלפלת", במיזם "אישים" לתיעוד היצירה הישראלית
* מילות השיר "גברת פלפלת", באתר שירונט
* גיא שרמן, מעדן נורבגי: כל מה שלא ידעתם על "גברת פלפלת", באתר ynet, 30 בנובמבר 2017
**אלעזר אלישר** (26 ביולי 1889, כ"ו בתמוז ה'תרמ"ט – 18 במאי 1955, כ"ב באייר ה'תשט"ו) היה איש ציבור ישראלי, סגן יושב ראש ההתאחדות העולמית של היהודים הספרדים, וחבר ועד העדה הספרדית בירושלים.

ביוגרפיה
--------

נולד בירושלים לריקה, נכדת הרב חיים נסים ברוך, ולרב יוסף שאול אלישר, עסקן ירושלמי ונכדו של הראשון לציון הרב יעקב שאול אלישר.

בילדותו התחנך בתלמוד תורה של העדה הספרדית בירושלים, ובהמשך אצל הרב נסים אלישר ובישיבת סבו, הרב חיים משה אלישר. בשנת 1906, כשהיה כבן 17 נסע לפריז שבצרפת, שם למד בבית ספר למסחר. בסיום לימודיו בשנת 1908 חזר לישראל, ובמשך מספר שנים סייע לאביו בעסקיו.

בשנת 1924 ייסד את לשכת המסחר "איטליה-א"י" בירושלים, ושימש כנשיאה עד לשנת 1930. בשנת 1925 נישא לפאולין בת ציון ולונה בוליסה אמזלג, נכדתו של חיים אמזלג.

בשנת 1927 החל לשמש כסגן הנשיא של "התאחדות הספרדים העולמית", ובתחילת שנת 1932 נבחר לשמש כסגן היו"ר וחבר הוועד הפועל שלה בירושלים. כן שימש כחבר ועד העדה הספרדית בירושלים למשך מספר שנים.

נמנה עם מייסדי ומנהלי "קופת אשראי א"י - קרדיט בנק", שנקרא בהמשך "בנק קדם לקרידיט", וחבר ההנהלה של בנק "קופת עם". כן שימש כסגן יו"ר שכונת תלפיות ובהמשך כיושב ראש הוועד שלה.

בשנותיו האחרונות התגורר בחיפה, שם נמנה עם מקימי בית מלון "לב-הכרמל", ושימש כמנהל חברת "לב-הכרמל" וחברת "פיתוח ירושלים".

הלך לעולמו בחיפה ונקבר בירושלים.

לקריאה נוספת
------------

* 'אלישר, אלעזר', בתוך: דוד קלעי, **ספר האישים: לכסיקון ארצישראלי**, תל אביב: מסדה – אנציקלופדיה כללית, תרצ"ז, עמ' 48–49. (הספר בקטלוג ULI)
* משה דוד גאון, **יהודי המזרח בארץ ישראל**, חלק ב' עמ' 57 - 58

קישורים חיצוניים
----------------

* Eliezer Lazare Eliashar באתר Geni
* אלעזר אלישר, בספר "יהודי המזרח בארץ ישראל", מאת משה דוד גאון, באתר HebrewBooks
* דוד תדהר (עורך), "אלעזר אלישר", באנציקלופדיה לחלוצי הישוב ובוניו, כרך ז (1956), עמ' 2781
**קסוניקס** (באנגלית: **Xonix**) הוא משחק מחשב ישראלי שהיה פופולרי בישראל ובמדינות חבר העמים בשנות ה-80 וה-90, פותח למחשבי PC על ידי דני כץ ואילן רב בשנת 1984, בזמן שירותם הצבאי בצה"ל.

קסוניקס פותח למערכת ההפעלה DOS בהשראת משחק הארקייד Qix (אנ'). המשחק היווה השראה למשחקים נוספים באותו סגנון מלבד קסוניקס, כגון AirXonix (פותח ברוסיה על ידי AxySoft),‏ Antix (שפותח על ידי מפתח טטריס), Super Xonix והמשחק הפרסומי כח צבר.

לוח המשחק הורכב מאזור "ים" ואזור "יבשה". ב"ים" נעו מספר כדורים שנעו בצורה ליניארית (בקווים ישרים) וקפצו בחזרה בכל פעם שפגעו באזור ה"יבשה" או בכדורים אחרים. השחקן נע חופשי באזור היבשה ללא חשש, אך משנכנס ל"ים" הופיע מאחוריו שובל (פס), כאשר כל כדור הפוגע בפס זה פוסל את השחקן. כאשר השחקן היה חוצה את ה"ים" ומגיע שוב ליבשה, הפס מאחוריו וכל השטח ללא כדורים שסגר היה הופך ליבשה. אם בתוך התחום שסגר היה לפחות כדור אחד, רק הפס עצמו היה הופך ליבשה, חוצה את לוח המשחק לשני אזורים מופרדים, והכדור/ים היו נותרים כלואים בתוך התחום שנסגר.  

**מטרת המשחק** היא לסגור אחוז (הולך ועולה עם השלבים) גבוה מספיק של "יבשה" כדי לעלות לשלב הבא - בו מספר הכדורים רב יותר והם נעים יותר במהירות.

קישורים חיצוניים
----------------

* תיאור המשחק, באתר מסע אל העבר

הערות שוליים
------------

1. ↑  בחלק מהגרסאות, ישנה סכנה לפסילה גם באזור היבשה.